text:
Polgári Összmagyar RÖvidhír Média - ÖRÖMHÍR: július 2013
MOL VÍVÓ VILÁGBAJNOKSÁG - A SZURKOLÓK FÉLÁRON UTAZHATNAK
Negyedik alkalommal rendeznek meg Magyarországon Vívó Világbajnokságot 2013. augusztus 5. és 12. között. A rangos sporteseményen több mint 100 ország mintegy 1000 képviselője indul. A Magyar Nemzeti Vagyonkezelő Zrt. kezdeményezésére és a Nemzeti Fejlesztési Minisztérium jóváhagyásával a MÁV-START Zrt. és a VOLÁN társaságok 50%-os utazási kedvezményt biztosítanak a világbajnokságra utazóknak.
Az idei év egyik legrangosabb hazai sporteseményének, a MOL Vívó Világbajnokságnak a SYMA Rendezvénycsarnok ad otthont. A nyolcnapos eseményen a sportág aktív versenyzői szinte kivétel nélkül pástra lépnek, összesen körülbelül 830 vívó érkezik a megmérettetésre. Közép-Kelet-Európában először 160 kerekesszékes versenyző is összemérheti tudását.
A Magyar Vívó Szövetség és a Magyar Nemzeti Vagyonkezelő Zrt. kezdeményezésére, a Nemzeti Fejlesztési Minisztérium jóváhagyásával a MÁV-START Zrt. és a VOLÁN társaságok 50%-os utazási kedvezményt biztosítanak a világbajnokságra utazóknak.
„A Nemzeti Fejlesztési Minisztérium saját eszközeivel segíti a vívó-világbajnoksághoz hasonló rangos, nagyszabású sportesemények sikeres megrendezését. A belépőjeggyel rendelkezők féláron vehetik igénybe a legnagyobb országos közösségi közlekedési szolgáltatók menetrend szerinti járatait a verseny ideje alatt” - jelentette be Schváb Zoltán közlekedésért felelős helyettes államtitkár.
„A felelős vagyongazdálkodáshoz hozzátartozik az is, hogy az állami tulajdonú részesedéssel működő társaságok együttműködnek és közös társadalmi szerepvállalásra törekednek. Az MNV Zrt. az augusztus eleji Kecskeméti Repülőnapra is 50%-os utazási kedvezményt biztosít a VOLÁN járatokkal utazóknak. Ezzel lehetőség nyílik arra, hogy a kevésbé tehetős családok is ellátogassanak akár mindkét világszínvonalú rendezvényre.” - mondta Márton Péter, a Magyar Nemzeti Vagyonkezelő Zrt. vezérigazgatója.
A MOL Vívó Világbajnokság a sportág legnagyobb éves eseménye mellett ezúttal centenáriumi ünnep is, mivel a Nemzetközi Vívó Szövetség (FIE) 2013-ban ünnepli fennállásának 100. évfordulóját.
„Túlzás nélkül állíthatjuk, hogy a vívás hazánk egyik legsikeresebb sportága. Szilágyi Áron Londonban a 35. vívó aranyérmet nyerte el, sportolóink 22 ezüst- és 26 bronzérmet gyűjtöttek eddig az olimpiákon. Az idei, centenáriumi világbajnokságon szeretnénk a magyar vendégszeretetnek és a hazai szurkolók igényeinek megfelelni. Örömmel fogadtuk, hogy az utazási kedvezményre vonatkozó kérelmünk támogatást kapott. Bízunk benne, hogy tömegek fognak drukkolni a versenyzőknek.” – tette hozzá Csampa Zsolt, a Magyar Vívó Szövetség elnöke.
(Forrás: NFM-MNV-MVSZ közös közlemény)
Bejegyezte: Múzsa Gyöngyszavú dátum: 7/31/2013 09:24:00 de. Nincsenek megjegyzések:
Címkék: Centenárium, FIE, Magyar Vívó Szövetség, MÁV-START Zrt., MNV Zrt., NFM, Sport, Utazási kedvezmény, Vivó Világbajnokság, VOLÁN
Amit egyetemistáknak és főiskolásoknak tudni érdemes
Kedves leendő felsőoktatási hallgatók!
Gratulálva ahhoz, hogy a 2013/14-es tanévben megkezdik felsőoktatási tanulmányaikat, figyelmükbe ajánljuk az Emberi Erőforrások Minisztériuma (EMMI) által összeállított, a legfontosabb tudnivalókat tartalmazó dokumentumot. A Felsőoktatási EMMInensben helyet adtunk az általános információknak ugyanúgy, mint az idén bevezetett változásokat tartalmazó fontos tudnivalóknak. A dokumentumban a Jelentkezés, felvételi és beiratkozás, a Ponthatárok, az Állami ösztöndíjas képzés, a Kollégium, a Támogatások és a Nyelvvizsga témakörökben találhatók hasznos információk. Reméljük, az iskolakezdéssel kapcsolatban felmerülő kérdéseikre megtalálják benne a válaszokat!
Mindannyiuknak sikeres és élményekben gazdag tanévet kívánunk!
Jelentkezés, felvételi és beiratkozás
Hallottam arról, hogy központilag meghatározták, hogy milyen minimális teljesítménnyel lehet felvételt nyerni. Igaz ez?
A hatályos jogszabályok alapján alapképzésre, osztatlan képzésre jelentkezők számára a minimális pontszám 240, a felsőoktatási szakképzésre jelentkezők számára 200 pont, a mesterképzésre jelentkezőknek pedig 50 pont. Ennél gyengébb teljesítménnyel senkit sem vesznek fel, ezt a felvételi tájékoztató is tartalmazta.
Egyforma elvek alapján történik a besorolás az alapképzésre, osztatlan képzésre, felsőoktatási szakképzésre és a mesterképzésre?
Igen, mert a felvételi jelentkezés alapján pontszámban kifejezve meg kell határozni a jelentkező teljesítményét, figyelembe kell venni az általa meghatározott jelentkezési sorrendet, és azokon a szakokon a kapacitást, ahová jelentkezett. Egy lényeges különbség azonban van: a mesterképzésre jelentkezők esetében nincs központilag meghatározott felvételi, az intézményi hatáskör.
Hogyan kapom meg a hivatalos értesítést arról, hogy felvettek?
A felvételi ponthatárok megállapítását követően az Oktatási Hivatal hozza meg az úgynevezett besorolási döntést, amely azt tartalmazza, hogy a megjelölt jelentkezési helyek közül hová vehetik fel a jelentkezőt. A besorolási döntés a www.felvi.hu honlap e-felvételi szolgáltatása keretében nézhető meg, és az le is tölthető. Erről minden jelentkező kap tájékoztatást elektronikus levélben. Ezt követően a jelentkezők természetesen a felsőoktatási intézményektől kapják meg a felvételi értesítést, és a beiratkozással kapcsolatos tudnivalókat.
Amennyiben a jelentkező úgy véli, hogy jogsérelem érte, például hibás volt a pontszámítása, akkor a besorolási döntés ellen a döntés közlésétől számított 15 napon belül nyújthat be fellebbezést az emberi erőforrások miniszterének címezve, az Oktatási Hivatal postacímére. Amennyiben azonban a jelentkezőnek az a fontos, hogy a sikertelen felvétel ellenére valahol mégis sikerüljön felsőoktatási tanulmányokat kezdenie, akkor érdemes ismételten jelentkezést benyújtani a pótfelvételi eljárásban. Ezt az eljárást július 26-án hirdetik meg a www.felvi.hu oldalon, és augusztus 29-én lesz a döntés, így szeptemberben a képzések elkezdhetők. Igaz, a pótfelvételi eljárásban szinte kizárólag önköltséges helyekre lehet csak jelentkezni, de a későbbiekben kiváló tanulmányi eredmény esetén lehetséges az átsorolás ösztöndíjas képzésre.
Ha nem vesznek fel az elsőként bejelölt szakra, csak a másodikra, van-e lehetőségem még módosítani a sorrenden, ha időközben úgy döntenék, hogy szívesebben mennék a harmadik helyen bejelölt egyetemre?
A jelentkezési sorrend módosítására július 10-ig volt lehetőség. A felvételi döntés során a jelentkező ott nyer felvételt, ahol először eléri a megadott ponthatárt.
Át lehet-e menni egyik egyetemről a másikra? Például, ha a szegedi orvosira vesznek fel, át tudok-e menni később a budapestire?
A hallgató a tanulmányaihoz kapcsolódó résztanulmányok folytatása céljából másik felsőoktatási intézménnyel vendéghallgatói jogviszonyt létesíthet, továbbá kérheti átvételét azonos, illetve másik felsőoktatási intézmény ugyanazon képzési területhez tartozó szakjára. A kérelmek teljesítésének feltételeit a fogadó felsőoktatási intézmény határozza meg. Intézményváltás esetén a feltétel általában két féléves, jó eredménnyel végzett tanulmány. Az intézmény általában csak önköltséges képzésre tudja átvenni a hallgatót, akkor is, ha korábbi tanulmányait támogatott vagy ösztöndíjas képzésben végezte.
Sok egyetemen indult angol nyelvi képzés. Át lehet-e menni, ha engem a magyarra vesznek fel?
A jelentkezéskor kell megjelölni, hogy a magyar nyelvű képzésre vagy az idegen nyelvű képzésre kéri-e a felvételét a jelentkező. Ugyanakkor magyar állami ösztöndíjjal támogatott képzés keretében a hallgató által térítési díj fizetése mellett igénybe vehető az alap- és mesterképzés tantervében magyar nyelven meghatározott, magyar nyelven oktatott ismereteknek – a hallgató választása alapján – nem magyar nyelven történő oktatása, ami azt jelenti, hogy az oktatói feltételek biztosításához az intézmény ösztöndíjas képzés esetén is kérhet díjat. Erről az idegen nyelvű képzés meghirdetésekor az intézmény a felvételi tájékoztatóban ad információt, és a jelentkezőnek kell dönteni arról, hogy ilyen feltételek között szeretné-e, tudja-e vállalni a képzést.
Ha a felvételi döntés valamelyik részével nem értek egyet, lesz-e elég időm fellebbezni?
A felvételi döntést követően 15 napon belül van mód a fellebbezésre, de csak akkor érdemes, ha a feltételezett indok jogszabálysértés. A ponthatártól való elmaradás nem ilyen, de akkor sem érdemes például fellebbezni, ha valaki azért nem nyert felvételt a megjelölt intézménybe, mert az intézmény a képzést – például a jelentkezők alacsony száma miatt – nem indítja el.
Pótfelvételinél kevesebb ponttal is be lehet jutni egyetemre vagy főiskolára, mint a tavaszi felvételin?
A pótfelvételinél is érvényesül a minimális felvételi követelmény, ami alapképzésben és osztatlan képzésben ezen eljárás során is 240 pont. A pótfelvételi eljárásban ráadásul az adott képzésen, az adott intézményben nem lehet alacsonyabb a ponthatár, mint az általános eljárásban. Ez azt jelenti, hogy ha adott szakon a júliusi ponthatár 345 pont, akkor a pótfelvételiben sem vehető fel alacsonyabb pontszámú jelentkező az adott szakra.
Van olyan középiskola, amelynek elvégzése után nem kell felvételizni egyetemre/főiskolára?
A felsőoktatásban felvételi jelentkezési lap benyújtásával, kizárólag sikeres felvételi eljárást követően kezdhetők meg a tanulmányok. Jelenleg alapképzésben, osztatlan képzésben valamint szakirányú továbbképzésben nincs külön felvételi vizsga. A középiskolai eredmények alapján kerül megállapításra a középfokú tanulmányok alapján számítható pontszám. Mindebből következően nincs olyan középiskola, amelynek elvégzése után jelentkezés nélkül be lehet kerülni a felsőoktatásba.
Ha most nem erősítettem meg a felvételi jelentkezésem, megtehetem még valamikor?
A felvételire történő jelentkezés határideje 2013. március 1-je volt. A jelentkező adatai visszaigazolására értesítést kapott az általa megadott címen. Július 10-ig lehetett a hiányzó dokumentumokat pótolni. Ha a felvételi jelentkezés megerősítése nem történt meg, akkor a jelentkezést az adatbázisból törölték.
A felvételin megkérdezik, hogy milyen versenyeken indultam?
Amennyiben van alkalmassági vizsga, akkor a szakhoz kapcsolódóan kérhetnek információt a korábbi tanulmányokkal kapcsolatos eredményekről. A többletpontok esetében szaktól függően igazolni kell a többletpontra való jogosultságot, amelyet például a sporttudományok területén a sportversenyek eredményeivel, más területeken pedig a miniszter által elismert országos tanulmányi versenyek eredményeivel lehet igazolni.
A felvételizők hány százaléka szerez diplomát?
Az idei záróvizsgákról és diplomaosztásokról kapott információk szerint még mindig jelentős azoknak a száma, akik nyelvvizsga hiányában nem vehetik át a diplomájukat. A szakmai vizsgák ugyanakkor a legtöbb hallgató esetében megfelelő időben teljesülnek. Százalékot meghatározni többek között ezért sem tudunk.
Ha felvettek, de közben kaptam egy jó munkalehetőséget, megtehetem-e, hogy csak jövő szeptemberben kezdem meg az iskolát?
A hallgatói jogviszony beiratkozással jön létre. A hallgatói jogviszony létesítését követően közvetlenül az intézmény külön, erre vonatkozó engedélye esetén szüneteltethető csak a hallgatói jogviszony. A középiskolai eredmények alapján születik döntés a felvételről, és ha a hallgató nem kezdi meg tanulmányait ösztöndíjas képzésben, akkor más hallgatótól, illetve jelölttől veszi el az állami ösztöndíjas képzés lehetőségét.
Minden dokumentumomat elküldtem, honnan tudhatom meg, hogy hogyan számították ki a pontjaimat?
Minden jelentkezőnek joga és lehetősége van arra, hogy megismerje a róla rögzített adatokat, illetve ellenőrizze azt, hogy helyesen számították-e ki a pontszámait. Erre a www.felvi.hu honlapon található e-felvételi szolgáltatásban van lehetőség. Mindenkinek ajánljuk, hogy nézze meg és ellenőrizze az adatait. Inkább most jelezze, ha valami hibás, mint később egy jogorvoslati eljárásban.
Vannak olyan szakok, ahová a minimális ponthatárnál magasabb bejutási küszöböt határoztak meg?
Igen, de csak egyes ösztöndíjas képzéseknél: 16 szak esetén magasabb a minimálisnál a ponthatár a magyar állami ösztöndíjas képzésekre történő felvétel feltételeként. Ezeket még januárban nyilvánosságra hozták, így minden jelentkező tudhatta, hogy milyen teljesítményt kell elérnie ahhoz, hogy ösztöndíjas képzésre nyerjen felvételt ezekre a szakokra. Ilyen szak többek között a jogász, a kommunikáció és médiatudomány, a nemzetközi gazdálkodás. Ugyanakkor e szakokon az önköltséges képzésre történő felvétel minimális feltétele csak a 240 pont elérése.
Ha elértem a 240 pontot, akkor biztosan felvesznek állami ösztöndíjas képzésre?
Amennyiben elérte a 240 pontot, teljesítette az esetleges egyéb követelményeket (pl. alkalmassági vizsga), és belefér az adott intézmény szakos kapacitásába, akkor felveszik. Ez azt jelenti, hogy ha az adott szakon a felvehető kapacitás 100 fő, és 90 jelentkező van 240 ponttal vagy felette, akkor mindenkit felvesznek ösztöndíjas vagy önköltséges képzésre, annak függvényében, hogy melyikre jelentkezett. Ha a 100 helyre 200 jelentkező van, akkor a jelentkezők teljesítménye alapján olyan ponthatárt állapítanak meg, amellyel 100 fő nyerhet felvételt. Itt is csak a pont számít, az nem, hogy valaki az ösztöndíjas vagy az önköltséges képzést választotta-e. Előfordulhat ugyanakkor olyan helyzet is, hogy a minőség védelme érdekében egyes szakokon a felsőoktatási intézmények saját döntés alapján állapítanak meg magasabb bejutási küszöböt (pl. mérnökképzésnél).
Mikor határozzák meg a felvételi ponthatárokat?
Az előzetes tervek alapján 2013. július 24-én hozzák meg az egyes szakok ponthatárait megállapító döntést. Ahol a kapacitásszám alatt van a jelentkezők száma, a ponthatár várhatóan 240 pont lesz. Ott alakul ki ennél magasabb ponthatár, ahol túljelentkezés van, és ezért rangsorolni kell. A felvételi döntés során aki eléri az adott jelentkezési helyén a ponthatárt, fel kell venni, aki nem éri el, azt arra a képzésre nem lehet felvenni. Ilyen esetben a jelentkező az általa másodikként, harmadikként, negyedikként vagy akár ötödikként megjelölt helyen száll ismét versenybe a pontszámaival.
Hogyan tudhatom meg, hogy az általam megjelölt szakon milyen ponthatárt állapítottak meg?
A ponthatárok 2013. július 24-én este lesznek nyilvánosak és elérhetőek a www.felvi.hu honlapon, illetve mindenki – aki megadta a telefonszámát – kap egy sms-t, hogy sikeres-e a felvételije.
Az állami ösztöndíjas képzésről
Milyen kötelezettségei vannak a magyar állami ösztöndíjas képzésre felvetteknek?
Az állami ösztöndíjas képzésre felvett jelentkezőknek a beiratkozáskor kell nyilatkozniuk arról, hogy elfogadják az állami ösztöndíjas képzés feltételeit, amelyeket a nemzeti felsőoktatási törvényben rögzítettek. Erről minden állami ösztöndíjas felvett jelentkező részletes ismertetést kap a besorolási döntéssel együtt.
Ha csak önköltséges képzésre vesznek fel, átmehetek-e államilag finanszírozott szakra? Rendelkezik erről törvény, vagy saját hatáskörben döntenek erről az intézmények?
A felvételi eljárásban nincs lehetőség állami ösztöndíjas képzésre átmenni. A hallgatói jogviszony létesítését követően van azonban mód arra, hogy ha az intézményben felszabadul egy ösztöndíjas hely, akkor az önköltséges hallgató kérelem alapján erre átvételre kerüljön. Az átvétel feltételeiről, a lehetőség meghirdetéséről az adott intézmény dönthet. Feltételként a legtöbbször jó tanulmányi eredményekhez kötött, legalább két féléves tanulmányokat írhatnak elő.
Mikortól kaphatok tanulmányi ösztöndíjat?
Ösztöndíjat a hallgató tanulmányainak második félévétől kaphat. A tanulmányi ösztöndíj további feltételeit a felsőoktatási intézmény szabályzatában határozza meg.
Lehet-e még jelentkezni Bursa Hungaricára, hogy szeptembertől is kapjak ösztöndíjat, vagy csak a következő félévtől?
A Bursa Hungarica Felsőoktatási Önkormányzati Ösztöndíj olyan pénzbeli szociális juttatás, amely az ösztöndíjrendszer adott évi fordulójához csatlakozott települési és megyei önkormányzatok által a hallgatónak adományozott szociális ösztöndíjból, és az önkormányzati ösztöndíj alapján a hallgató felsőoktatási intézményében megállapított szociális ösztöndíjából áll. Intézményi ösztöndíjrészben azok a hallgatók részesülhetnek, akiket az állandó lakóhelyük szerinti települési önkormányzat az ösztöndíjrendszer keretében támogatásban részesített, továbbá teljes idejű alapképzésben, mesterképzésben, osztatlan képzésben vagy felsőoktatási szakképzésben folytatják tanulmányaikat.
Az Emberi Erőforrások Minisztériuma megbízásából az Emberi Erőforrás Támogatáskezelő nyílt pályázat keretében meghirdette a Bursa Hungarica Felsőoktatási Önkormányzati Ösztöndíjpályázatot felsőoktatási hallgatók számára a felsőoktatásban a 2012/2013. tanév második, és a 2013/2014. tanév első félévére vonatkozóan, valamint felsőoktatási tanulmányokat kezdeni kívánó fiatalok számára 2012. november 23-án hirdették meg a pályázatot. A 2014. évi pályázati forduló pályázati felhívása várhatóan 2013 októberében jelenik meg.
Mikor kell igényelni kollégiumot és hol?
Kollégiumi felvételre az egyes felsőoktatási intézményhez lehet kérelmet benyújtani. A felsőoktatási intézmény erről általában az eredményes felvételről szóló döntéssel egy időben küld levélben értesítést. A kollégiumi elhelyezés pályázat útján nyerhető el. A pályázati kérelmekről a térítési és juttatási szabályzatban meghatározott pontozásos rendszer alapján döntenek. A pontrendszerben szempontként figyelembe kell venni a hallgató szociális helyzetét, tanulmányi teljesítményét, a hallgatói közösségért végzett munkáját, stb.
Kaphatok-e kollégiumi támogatást?
A kollégiumi díj befizetésének kötelezettsége alól szociális helyzete miatt mentesülhet az a hallgató, aki hátrányos helyzetű, aki árva, aki családfenntartó, vagy akinek gyámsága nagykorúsága miatt szűnt meg. Az intézmény a kollégiumi munkát végző hallgató számára a kollégiumi díjból kedvezményt, mentességet biztosíthat a térítési és juttatási szabályzatában meghatározottak szerint.
A nem kollégiumi egyéb lakhatási feltételek támogatásához a hallgató szociális támogatás keretében kaphat hozzájárulást.
Kaphatok-e utazási támogatást?
A hallgatói jogviszonya alapján kedvezményre jogosult diákigazolvánnyal vagy iskolalátogatási igazolással rendelkezik, ennek birtokában a lakóhely (tartózkodási hely) és az oktatási intézmény között kedvezményes bérlettel lehet utazni.
A felsőoktatási intézmények nappali és esti tanrendben részt vevő hallgatója:
2. a lakóhely (tartózkodási hely) és az oktatási intézmény között kedvezményes bérlettel utazhat.
A felsőoktatási intézmények levelező munkarendje szerint folyó oktatásban részt vevő hallgató a lakóhely és az oktatási intézmény között megváltható kedvezményes menetjeggyel utazhat.
A kedvezmények a diákigazolvány érvényességi ideje alatt, de legkésőbb
b) a tanév I. félévére érvényesített diákigazolványnál a tárgyév márciusi havijegy érvényességi idejének lejártáig vehetők igénybe.
Milyen feltételekkel kaphat valaki szociális támogatást?
A rászorultsági alapon adható juttatások
Az első alkalommal államilag támogatott teljes idejű felsőfokú szakképzésben, alapképzésben, osztatlan képzésben hallgatói jogviszonyt létesítő személy az első bejelentkezése alkalmával – kérelemre – a hallgatói normatíva 50%-ának megfelelő összegű alaptámogatásra jogosult, amennyiben a hallgató a jogszabályban meghatározott sajátos élethelyzetben van, például fogyatékos, halmozottan hátrányos helyzetű, árva, nagycsaládos, stb.
Az első alkalommal államilag támogatott teljes idejű mesterképzésben hallgatói jogviszonyt létesítő személy az első bejelentkezése alkalmával – kérelemre – a hallgatói normatíva 75%-ának megfelelő összegű alaptámogatásra jogosult, amennyiben a hallgató a jogszabályban meghatározott sajátos élethelyzetben van. például fogyatékos, halmozottan hátrányos helyzetű, árva, nagycsaládos, stb.
A hallgató szociális helyzetének megállapításának részletes szabályait az intézmény térítési és juttatási szabályzata határozza meg.
A rendszeres szociális ösztöndíj havi összegének mértéke nem lehet alacsonyabb, mint az éves hallgatói normatíva 20%-a, amennyiben a hallgató szociális helyzete alapján rendszeres szociális ösztöndíjra jogosult szociális helyzetének megállapítása alapján, és
A rendszeres szociális ösztöndíj havi összegének mértéke nem lehet alacsonyabb, mint az éves hallgatói normatíva 10%-a, amennyiben a hallgató szociális helyzete alapján rendszeres szociális ösztöndíjra jogosult szociális helyzetének megállapítása alapján és
A rendszeres szociális ösztöndíj havi összegének mértéke nem lehet alacsonyabb, mint az éves hallgatói normatíva 10%-a, amennyiben a hallgató a külföldi állampolgárok magyarországi tanulmányainak támogatási rendje szerinti – nem a részképzés idejére adományozott – ösztöndíjban részesül.
A rendkívüli szociális ösztöndíj a hallgató szociális helyzete váratlan romlásának enyhítésére – az intézményi térítési és juttatási szabályzatban rögzített eljárási rend és elvek szerint – folyósított egyszeri juttatás. Rendkívüli szociális ösztöndíjban a hallgató kérelme alapján részesülhet. A beérkezett hallgatói kérelmekről legalább havonta egyszer hoznak döntést.
Hárman vagyunk testvérek, ezért különböző kedvezményekben részesültünk (tankönyv, iskolai étkezés). Akkor is járnak e kedvezmények, ha már nagykorú vagyok és egyetemre járok?
Az a felnőtt ember, aki a felsőoktatásban hallgatóként tanulmányokat folytat, szociális alapú és tanulmányi alapú támogatásban részesülhet. A szociális alapú támogatás jogcímei: az alaptámogatás, a rendszeres szociális ösztöndíj és a rendkívüli szociális ösztöndíj, valamint a Bursa Hungarica Felsőoktatási Önkormányzati Ösztöndíj intézményi része, szakmai gyakorlaton való részvétel támogatása. Az intézményi szabályzatban meghatározottak szerint a működési költségek finanszírozásához kapcsolódóan van lehetőség a jegyzet-előállítás támogatására, elektronikus tankönyvek, tananyagok és a felkészüléshez szükséges elektronikus eszközök beszerzésére. Étkeztetési kedvezmény biztosítására a felsőoktatásban nincs már lehetőség.
Nincs nyelvvizsgám, de mindenképpen szeretnék, mire elvégzem az alapszakot. Ingyenes-e a nyelvoktatás az intézményekben, és lehet-e ingyen vizsgázni az intézményeken belül?
A legtöbb felsőoktatási intézményben működik nyelvvizsgaközpont vagy nyelvvizsga hely. A belső együttműködéstől függően van arra lehetőség, hogy az intézmény hallgatói idegen nyelvi képzésben szolgáltatásokhoz jussanak. Az intézmények sok helyen biztosítanak nyelvi képzést, van, ahol feltételként a tantervben írják elő nyelvi kurzusok felvételét. Vizsgázni azonban csak nyelvvizsgaközpontban, nyelvvizsga helyen lehet. Ingyen nyelvvizsgára nincs lehetőség a nyelvvizsgáról szóló rendelkezések értelmében.
Elfogadják-e plusz pontnak a nyelvvizsgát, ha azt július 10-e és szeptember 1-je között szerzem csak meg?
A jelentkezés során tájékozódhatott a hallgató arról, hogy az adott szakon milyen többletpontokkal lehet számolni. Azon igazolásokat, amelyek többletpontra való jogosultságot adnak, július 10-ig be kellett mutatni, így később az már nem érvényesíthető az adott felvételi eljárásban.
(Forrás: Emberi Erőforrások Minisztériuma (EMMI)
Bejegyezte: Múzsa Gyöngyszavú dátum: 7/25/2013 04:31:00 du. Nincsenek megjegyzések:
Címkék: Állami ösztöndíjas képzés, Beiratkozás, Egyetem, Felsőoktatási EMMInens, Felvételi, Főiskola, Jelentkezés, Kollégium, Mesterképzés, Nyelvvizsga, Ponthatárok, Támogatások
PILLANGÓKISASSZONY A MARGITSZIGETEN ROST ANDREÁVAL
A világhírű operaénekesnő először énekli a Puccini-opera címszerepét
A Szabad Tér Színház idei első nagy opera bemutatója Puccini életművének gyöngyszeme, a Pillangókisasszony, amely sztárszereposztással kerül színre 2013. július 26-án és 28-án a Margitszigeti Szabadtéri Színpadon. A címszerepben a világhírű Rost Andrea debütál, partnere az operaszínpadok fiatal sztártenorja, Andrea Caré.
A mai korba helyezett romantikus történetben egy fiatal japán gésa, Cso-Cso-Szán őszinte, tiszta szerelme elevenedik meg egy amerikai tengerésztiszt, Pinkerton iránt. Puccini egyik legnépszerűbb operáját a megható történeten túl lírai dallamvilága, páratlan érzelemgazdagsága és hangulatteremtő ereje teszi kivételessé.
Rost Andrea szerint, aki pályafutása során először lép színre a Margitszigeti Szabadtéri Színpadon, a Pillangókisasszony a női lélekről szól, hiszen a világ keménysége ellenére minden nő szíve mélyén töretlen hit és odaadás rejtezik. A világszerte sikeres operaénekest eddig elkerülte Madame Butterfly szerepe, amelyről így nyilatkozott: „Erre nem voltam a kezdetektől predesztinálva, nagy szerencse, hogy a hangom ebbe az irányba nyílik. Rettentően szeretem Puccini zenéjét, az egyik legérzékibb muzsika.”
A margitszigeti bemutató vendégművésze a fiatal olasz tenor, Andrea Caré, aki először mutatkozik be a hazai közönségnek. Pavarotti tanítványa néhány esztendő alatt Európa számos híres operaszínpadán fellépett. 2005-ben a Spoletói Nemzetközi Operaverseny győztese lett, öt évvel ezelőtt Bolognában a Normában debütált, tanulmányait Turinban, a Giuseppe Verdi Konzervatóriumban folytatta. A Pillangókisasszony férfi főszerepét többször énekelte nagy sikerrel, s noha Puccini operái közül a Tosca áll hozzá a legközelebb, alig várja a budapesti fellépést, ahol először énekelhet együtt Rost Andreával.
Az „örök hűség és szerelem operája” két alkalommal látható a Margitszigeti Szabadtéri Színpadon Anger Ferenc rendezésében. A látványos előadásban további kiváló énekesek, az Operaház magánénekesei lépnek színre: Wiedemann Bernadett, Busa Tamás, Megyesi Zoltán, Markovics Erika, Rezsnyák Róbert, Molnár Zsolt és Németh Gábor. Az előadás díszletét Szendrényi Éva tervezi, a jelmezeket Zöldy Z. Gergely. Közreműködik a Magyar Állami Operaház zenekara és kórusa Héja Domonkos vezényletével.
Az előadásra érdemes Színházi hajójárattal érkezni, amely a kezdési időponthoz igazítottan közlekedik a Vigadó térről a Batthyányi tér és a Dráva utcai kikötőket érintve a színház saját, Szabadtéri Színpad és Víztorony kikötőjébe. A hajójegyek elővételben és a hajón is megválthatók.
(Forrás: www.szabadter.hu)
Bejegyezte: Múzsa Gyöngyszavú dátum: 7/21/2013 02:53:00 du. Nincsenek megjegyzések:
Címkék: Amerikai tengerésztiszt, Andrea CARÉ, Japán gésa, Margitszigeti Szabadtéri Színpad, Opera, Örök hűség, Pillangókisasszony, Puccini, Rost Andrea, Szerelem
ÁTHALLÁSOK - Szvorák Katalin és Tímár Sára népzene-világzenei koncertje
Szvorák Katalin és Tímár Sára népzene-világzenei koncertje
A Kossuth-díjas Szvorák Katalin és a Junior Príma-díjas Tímár Sára rendhagyó koncertje izgalmas zenei utazás térben és időben, izgalmas kísérlet a népdalok társítására, összecsengésére, ahol újszerű megszólalásban, új zenei köntösben csendülnek fel különböző tájak és emberek énekei.
A zene, a dallamok nem ismernek határokat, így a szárnyaló dalvándorlás váratlan variációkkal, különböző nemzetek alig ismert népdalváltozataival, népzenére épülő improvizációkkal igazi zenei csemegének ígérkezik.
Az elhangzó dallam- és szövegpárhuzamok, áthallások, variánsok vándorlása egy kortárs zenei kódexé válik, mert az önfeledt éneklést önfeledt muzsika kíséri.
A műsor nemcsak különböző dallamcsaládok találkozója, de a közreműködő „kistérségi” művészek első közös koncertje is.
Borbély Mihály - fúvós hangszerek
P. Szabó Dániel - cimbalom
Havasréti Pál - bőgő, dob, gardon
2000 Szentendre,Dunaparti Művelődési Ház udvara, Duna korzó 11/a.,
2013. 07. 27., Szombat, 19:00 óra
Tourinform Szentendre, Dumstsa J. u. 22.
telefon: 26/317-965, 26/317-966
Nyitva: hétfő – csütörtök: 10:00 – 17:30;
péntek-szombat-vasárnap: 10:00-18:00
Az előadások előtt egy órával a helyszínen.
Bejegyezte: Múzsa Gyöngyszavú dátum: 7/20/2013 03:24:00 de. Nincsenek megjegyzések:
Címkék: Áthallások, Dalvándorlás, Improvizációk, Kistérségi művészek, Koncert, Kortárs zenei kódex, Népzene, Szvorák Katalin, Tímár Sára, Variánsok, Világzene
Nemzeti Magánszállás Tanúsító Védjegyet kapott 4 újabb szálláshely
A Nemzetgazdasági Minisztérium és a Magánszállásadók Országos Szövetsége együttműködésének eredményeként a szálláshelyek kötelező osztályba sorolása helyébe a vállalkozásokat segítő, a hatékony piaci megjelenést, kereskedelmi kommunikációt szolgáló minősítési rendszer került. A szálláshelyek minőségét tanúsító védjegy a jogszabályban lefektetett üzemeltetési követelményeken túlmutatóan alkalmas a szálláshelyek minőségének a szakmai elvárások szerinti értékelésére, a magas minőségű szolgáltatások pozitív megkülönböztetésére, és ezáltal elősegíti, hogy a fogyasztó megfelelő információk birtokában az elvárásainak megfelelő szolgáltatót válasszon. A 20 minősített szolgáltató közül 12 négy koronás, 8 pedig három koronás besorolással bír jelenleg.
A Nemzeti Magánszállás Tanúsító Védjegyrendszer huszadik védjegytáblájának ünnepélyes átadására 2013. július 17-én, Budapesten, a Nemzetgazdasági Minisztériumban került sor. Dr. Nemes Andrea, a Nemzetgazdasági Minisztérium Turisztikai és Vendéglátóipari Főosztályának vezetője üdvözölte a Nemzeti Tanúsító Védjegyek sikerét, és felhívta a figyelmet a védjegyhasználat előnyeire.
A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendelet értelmében megszűnt a szálláshelyek kötelező minősítése, ennek alapján a minősítés önkéntes tanúsító rendszerek útján vagy egyéb módon történhet. A kormányrendelet 2012. június 30-ig adott lehetőséget a korábbi minősítési rendszer szerinti besorolási kategóriák alkalmazására.
Az állami tulajdonú tanúsító védjegyek kidolgozása a szabályozás módosulását követően azonnal elkezdődött, ennek eredményeként jelenleg már öt szálláshelytípus minősíthető Nemzeti Tanúsító Védjeggyel. Ezek a falusi szálláshelyek; a vendégszobák, vendégházak, apartmanok; a kempingek, az üdülőháztelepek, valamint a szállodák. A Nemzeti Tanúsító Védjegyrendszerhez önkéntesen csatlakozhatnak a szolgáltatók.
Dr. Nemes Andrea felhívta a figyelmet arra, hogy a szálláshely-üzemeltetők az átmeneti időszakban - 2009. október 25-től 2012. június 31-ig - használhatták a korábbi minősítési rendszer szerinti besorolást, napjainkban ez a lehetőség azonban már megszűnt. A fogyasztók és a védjegyrendszerhez csatlakozott szálláshely-szolgáltatók közös érdeke, hogy a védjegyet kizárólag a minősített szolgáltatók használják. A védjegyhasználat jogszerűségét a és a minősítési kritériumok fennállását ezért rendszeres időszaki ellenőrzés garantálja.
Bejegyezte: Múzsa Gyöngyszavú dátum: 7/17/2013 03:52:00 du. Nincsenek megjegyzések:
Címkék: Időszaki ellenőrzés, Magánszállások Országos Szövetsége, Minősített vendégház, Nemzeti Tanúsító Védjegy, Szolgáltatók, Üzemeltetés
Bejegyezte: Múzsa Gyöngyszavú dátum: 7/17/2013 03:28:00 du. Nincsenek megjegyzések:
Megnyílt a Néprajzi Múzeum új időszaki kiállítása:
A ryijy nagy múltú, különleges finn szőnyeg. Az elsőket vikingek készítették, akik a nyitott hajókon a sós víztől megkeményedett állati bőrök helyett nedvesen is meleg, csomózott gyapjútakarókba burkolóztak. A ryijyk a hajókból, csónakokból kerültek az ágyakba, és a partvidékek után a szárazföld belsejében is elterjedtek. A középkor óta takaróként, szőnyegként, az esküvői szertartások rituális kellékeként használt ryijy a finnek számára nemcsak a melegséget, hanem a kézügyességet, a szépérzéket, a fantázia szabadságát és az élő hagyományt egyaránt jelképezi. A Néprajzi Múzeum impozáns tárlata 106 egyedi, lenyűgöző formavilágú és színharmóniájú, kiemelkedő művészi értéket képviselő finn szőnyeget mutat be Tuomas Sopanen magángyűjteményéből.
A legszebb és legeredetibb finn népi ryijyk az 1780–1820 közötti időszakban készültek. 1918-ban, egy évvel azután, hogy Finnország kivívta függetlenségét, Ivar Hörhammer műkereskedő, a gyűjtők egyike, nagy kiállítást szervezett Helsinkiben a népi ryijykről. A nagyközönség ekkor értette meg, hogy a finn ryijyk nemzeti kincsként milyen jelentős kulturális-történeti értéket képviselnek. U. T. Sirelius könyve – amely angolul 1926-ban jelent meg – The Ryijy-Rugs of Finland (Finnország ryijy szőnyegei) talán még fontosabb volt. A könyv nyomán óriási érdeklődés támadt a ryijyk iránt, és a Finn Kézművesek Barátai a régi népi ryijyk modelljei alapján újakat kezdtek piacra dobni, sőt árusítottak olyan készleteket is, amelyek minden szükséges kelléket tartalmaztak egy ryijy házilagos elkészítéséhez. Akadtak olyanok is – közöttük Arttu Brummer belsőépítész és tanár –, akik azt hangsúlyozták, hogy új, a kor ízlésének megfelelő változatokra van szükség. A ryijy-technikával ezután más tárgyakat is készítettek: díszpárnák, kávés kannát melegen tartó takarók, hintaszékre való ryijyk, szőnyegek, falvédők is készültek. Sokan szerették a régi népi ryijyk másolatait, de ezek az új modellek is népszerűek voltak. Egy részüket textilművészek, más részüket – sokszor a legnépszerűbbeket – laikus formatervezők tervezték.
A kiállítás rendezője: Szarvas Zsuzsa
A kiállításról készült, sajtó célú fotókat Kerék Eszter készítette.
(Forrás: NM)
Bejegyezte: Múzsa Gyöngyszavú dátum: 7/16/2013 02:44:00 du. Nincsenek megjegyzések:
Címkék: Csomózott gyapjútakarók, Élő hagyomány, Esküvői szertartások, Finn szőnyeg, Finnország, Néprajzi Múzeum, Nyitott hajók, Ryijy, Takaró, Tuomas Sopanen, Vikingek
NEMZETEK NAGYDÍJA - CSIO*** W GRAND PRIX - BUDAPEST
Átugorhatatlan mély még a szakadék
Belgium nyerte a Nemzetek Nagydíját, válogatottunk csak a kilencedik lett a budapesti díjugrató Magyar Nagydíjon
Tizennégy válogatott csatázott a Nemzetek Nagydíjáért a Nemzeti Lovardában, s végül Belgium nyert Németország és Ausztria előtt. A dobogóra várt magyar csapat csak a kilencedik lett.
Dicséretes módon egyre több nemzetközi versenyt rendez hazánkban a Magyar Lovas Szövetség, s ezeken azonban a szurkolók szembesülhetnek azzal, hogy a lovasaink lemaradása jelentős a nemzetközi élmezőnytől. Tizenkilenc ország versenyzői háromszáz lóval vetélkednek a díjugrató Budapest Nagydíjon, amelynek az összdíjazása 36 millió forint.
Nem gazdagodtak meg eddig a magyar lovasok, akik csak az alacsonyabb akadályokkal nehezített pályán értek el sikereket. A kétfázisos versenyben az osztrák Markus Saurugg nyert Viennával, megelőzve az Enriquét lovagló Krucsó Szabolcsot. Két magyar fiatal, Kiss Zsolt és Vindecker Alexandra is a helyezettek között zárt.
A péntek délelőtti, 125 cm-es viadalon Krucsó Szabolcs győzött a 9 éves hannoveri Seminole-lal. Mráz Tamás lett a második Szász Attila előtt, s Krucsó Szabolcs másik lovával, Enriquével a negyedik helyen végzett.
A Magyar Sportlótenyésztők Szövetségének kiírt fiatal lovak versenyszámában olasz győzelem született: Alessandro Colombo egyedül tudott 50 másodpercen belül lovagolni a szürke Thun Beline d’Acheronte-nal. A második-harmadik helyre két osztrák lovas került, a Zitát lovagló Markus Zaurugg és a Cailyt lovagló Dieter Köfler. Két magyar ló végzett az első nyolcban: a holsteini pejjel, Cashsel Krucsó Szabolcs és a kisbéri Formás Formalinnal Mráz Tamás.
A nagy érdeklődéssel várt Nemzetek Nagydíjában (160 cm) azonban a magyar csapat csalódást okozott, nem jutott be a nyolcas döntőbe. Az első fordulóban egyedül Orbán Emil ment hibátlan pályát, Tóth László lova egy akadályt vert, Szabó Gábor és Szász Sándor viszont 16-16 hibapontot kapott, s így a csapat csak a 9. helyen végzett.„Nem a mi napunk volt – mondta Szotyori Nagy Kristóf, a díjugrató szakág vezetője. – Lengyelországban, hasonló erősségű mezőnyben a csapatunk kellemes meglepetésre harmadik lett. A hazai közönség előtt lovasainknak nem volt szerencséjük, a vártál több volt a hiba, s ezért csak nézhették a második fordulót.”
A látványos döntőt a belga válogatott nyerte a címvédő Németország előtt, a 3. az osztrák csapat lett.
A fogathajtó-vb Fábiánsebestyénben lesz
A szeptemberi izsáki négyesfogathajtó-világbajnokság után 2015-ben Fábiánsebestyén rendezi meg a kettesfogathajtó-világbajnokságot. A nemzetközi szövetség döntéséről Farkas Sándor, a fábiánsebestyéni Kinizsi 2000 MG Zrt. elnök-vezérigazgatója elmondta, hogy a sikeres világkupaversenyekkel vívták ki, hogy tavalyi Duna-Alpesi Kupát, 2015-ben pedig világbajnokságot rendezhetnek.
A Prosper Lovasklub Kft. záró híre:
30 ezer euró összdíjazással, telt ház előtt, nagy sikerrel zárult a budapesti CSIO verseny. A 600 m hosszú pálya 13 számozott akadálya nagyon nehéz próbatétel volt az 55 induló számára. A legtöbb hibát a vizesároknál jegyezte a versenybíróság. A 160 cm-es alappályát két belga lovas tudta hibátlanul teljesíteni, amely után az összevetésben a 10 éves Dream of India Greenfield hátán Pieter Devos vehette át a Regale nagydíjat. Gregory Whatelet az összevetés utolsó oxerét leverve lett a második, míg a korábbi francia, most már lengyel színekben lovagló Igor Kawiak Centino du Ry nyergében, az alappályán szerzett 1 hibapontos időtúllépéssel harmadik lett. A szépszámú közönség nagy bíztatása mellett a 25 éves Orbán Emil a leggyorsabb 4 hibapontosként a fantasztikus negyedik helyen végzett.
Bejegyezte: Múzsa Gyöngyszavú dátum: 7/15/2013 11:24:00 du. Nincsenek megjegyzések:
Címkék: CSIO, Díjugrató Magyar Nagydíj, Grand Prix, Lovassport, Nemzetek nagydíja, Nemzeti Lovarda, Prosper Lovasklub Kft.
RUDOLF PÉTER TÉVÉSOROZATOT RENDEZ
(Forrás: www.kossuthkifli.hu; https://www.facebook.com/pages/Kossuthkifli-Hivatalos-Oldal/208074709348153)
Bejegyezte: Múzsa Gyöngyszavú dátum: 7/11/2013 03:31:00 du. Nincsenek megjegyzések:
Címkék: Aegon-díj, Fehér Béla, Forgatás, Író, Kalandfilm-tévésorozat, Kossuthkifli, MTVA, Omnibus Film, Regény, Rudolf Péter, Szentendrei Skanzen, Színész
A KÚRIA, A BÍRÓSÁG SZAKMAI FÓRUM, NEMCSAK IGAZGATÁSI TESTÜLET
Politikai nyilatkozatok az ítélkezést nem befolyásolhatják, társadalmi kérdések azonnali megoldását pedig nem lehet várni a Kúriától – mondta Darák Péter, a legfelsőbb bírói fórum elnöke szerdai, budapesti sajtótájékoztatóján.
Orbán Viktor miniszterelnök a Kúria devizahitelekkel kapcsolatos döntéséről azt mondta pénteken, hogy a kormány szembenézett a devizahitelek problémájával, ám az igazságszolgáltatásnál ez nem tapasztalható.
Erre reagálva Darák Péter elmondta: az ítéleteket a politikai megszólalások nem befolyásolhatják, az ügyek mögötti társadalmi jelenségeket a bíróságok nem tudják visszaszorítani. A főbíró megjegyezte: a közvélemény számára érthető az a felvetés, hogy a devizahitelek hibás termékek-e, de ez ebben az ügycsoportban jogilag nehezen megragadható. A legfelsőbb bírói fórum elnöke elmondta, hogy a Kúria a tisztességtelen szerződéses kikötésekkel kapcsolatban az év elején az Európai Bírósághoz fordult, ahol jövőre döntenek a kérdésről. Darák Péter tájékoztatott arról is, hogy jelenleg is folyamatban van néhány per a devizahitelezéssel kapcsolatban, ám olyan most nincs, amelyben a konstrukció egészét vitatnák.
Egyedi ügyekben ítélkeznek
Elhangzott az is, hogy amennyiben új kérdéskör jut el a Kúriához, akkor nem lehet azt várni a testülettől, hogy a társadalmi kérdéseket azonnal megoldják. Ez már csak azért is így van, mert a fórum egyedi ügyekben, felülvizsgálati indítványokról dönt. A pénzügyi jogok biztosának a devizahitelezéssel kapcsolatos, szerdai közleményéhez kapcsolódva Darák felhívta a figyelmet arra, hogy a múlt heti döntés egy bizonyos szerződésre vonatkozott, arra pedig nincs lehetőség, hogy a bírákat a bírósági szervezet bármely tagja utasítsa az egyes eljárásokban a végrehajtás felfüggesztésére.
Alapkövetelmény a függetlenség
Mint köztudott, Szilvásy Györgyöt, a Gyurcsány-kormány titokminiszterét kémkedés miatt nem jogerősen két év tíz hónap börtönbüntetésre ítélték. Ezzel összefüggésben Gyurcsány Ferenc blogján kikelt a bíróság ellen. Darák Péter ezzel kapcsolatban közölte: a hatalmi ágak alapkövetelménye a bírói függetlenség, az ítéletek nem kötődnek, és nem is kötődhetnek politikai ciklusokhoz.
Darák szerint jól teljesít a Kúria
A bírói testület vezetője közölte: a Kúrián beindult reformok már jól működnek, és a bírói fórum mennyiségi mutatói is javulnak. Felére esett vissza például a folyamatban lévő munkaügyi perek száma, és például a polgári és közigazgatási ügyek száma is csökkent, sőt a pénzügyi pereknél is ez várható. Darák Péter elmondta még: a tavaly nyugdíjazott 22 kúriai bíróból 12 fő tért vissza a közelmúltban a körülbelül 80 fős testülethez. Az is elhangzott, hogy a Kúria nem zárkózik be, szükség esetén a tudomány (pl. az MTA Jogi Intézete) és a független intézmények véleményét is kikéri. A parlamenti kódexek elfogadásával fölgyorsulhat az eljárások kodifikációja, mely hatékonyabb ügykezeléshez vezet.
A főbíró elmondta, hogy a felsőbb bírósági döntésekhez hasonlóan tervezik az alsóbb fokú ítéletek nyilvánosságának biztosítását. Egy olyan program tesztelése is megkezdődött, amelyben adatokat gyűjtenek arról, hogy az ügyeknél mennyiben vettek figyelembe más – hasonló ügyekben született – iránymutató döntéseket. Nyilvánosság-konferenciákat tartanak. De az adatvédelmi törvények miatt tudni kell, mennyire lehet nyilvános a bíróság! A határozatszerkesztéseknél nyelvészeti, informatikai, jogi stb. szempotokat is figyelembe vesznek. Darák Péter arról is beszélt, hogy támogatják a roma származású joghallgatók ingyenes képzését a Roma Szakkollégium bevonásával.
Bejegyezte: Múzsa Gyöngyszavú dátum: 7/11/2013 06:40:00 de. 2 megjegyzés:
Címkék: Adatvédelem, Bírói függetlenség, Bíróság, Devizahitelek, Európai Bíróság, Igazgatási testület, Kúria, Legfelsőbb bírói fórum, Politikamentesség, Szakmai Fórum
ERDÉLYORSZÁG AZ ÉN HAZÁM - VILÁGTALÁKOZÓ ÉS FESZTIVÁL 2013.
2013. június 28-30-a között ismét megrendezésre került, immár hetedik alkalommal, az „Erdélyország az én hazám” háromnapos Világtalálkozó, melyet az Erdélyből elszármazottak és az Erdély sorsáért elkötelezettek találkozójaként tartanak számon. A Fesztivál mesébe illő környezetben, Verőcén, a Csattogó-völgyben talált otthonra!
A remek programok közül kiemelkedett Simó József és Medvigy Endre előadása Wass Albertről, valamint Nyirő Józsefről, a temetetlen székely íróról. Nagy érdeklődés övezte a Mezőség bemutatkozását, azon belül is egy széles körű autonómia kerekasztal-beszélgetés neves előadók közreműködésével, valamint a Mezőségi Fejlesztési Műhely című kerekasztal-beszélgetés több alapítvány bemutatkozásával. Mezőségi táncok, valamint gasztronómiai bemutató és kóstolás is várt a vendégseregre.
Június 28-án este, 19 órakor nyitotta meg kapuit a Fesztivál, Mészáros János Elek magánénekes műsorával. Június 29-én a Mezőség, míg 30-án a moldvai csángók mutatkoztak be. A csángó szentmisét Berszán Lajos atya mutatta be, majd Balázsi László ny. unitárius mb. püspök-főjegyző közreműködésével felállításra került a Csángó Kereszt. A Csángó-magyar önazonosság című konferencia mellett bemutatkozott a Csángó Rádió. Külön érdekesség volt a néptánc-, baranta- és kopó-bemutató.
Esténként koncertek színesítették a programot. A Nagy Színpadon Tamás Gábor és Dancs Annamari énekes előadóművész lépett föl, valamint a Hungarica és az Ismerős Arcok együttes is lelkesítette a közönséget. A népzenei-néptáncos programokat a Kaláka Néptáncegyüttes színesítette Szamosújvárról.
A háromnapos rendezvény állandó műsorai között szerepelt a Benedek Elek játszóház, valamint erdélyi kézműves foglalkozások, ezen kívül sport (foci, lovaglás, röplabda, íjászat stb.), kirándulás, egészségmegőrző programok, imasátor, valamint a hagyományos termékek kirakodóvására.
Az „Erdélyország az én hazám” Világtalálkozó három védnöke volt: Nemes Előd, sepsiszentgyörgyi önkormányzati képviselő, az Erdélyi Magyar Néppárt háromszéki elnöke, Kallós Zoltán, Kossuth-díjas erdélyi magyar néprajzkutató, népzenegyűjtő, és Petrás Mária, csángó népdalénekes, kerámiaművész.
www.erdelyhon.hu, www.szekelykor.hu, www.csattogovolgy.hu
(Forrás: Frigyesy Ágnes, médiafőnök)
https://www.facebook.com/media/set/?set=a.10200121039219878.1073741834.1567426487&type=1&l=d40d3b553f
Bejegyezte: Múzsa Gyöngyszavú dátum: 7/09/2013 03:42:00 du. Nincsenek megjegyzések:
Címkék: Csángó, Csattogó-völgy, Erdélyország az én hazám, Fesztivál, Hungarica, Ismerős Arcok, Kallós Zoltán, Mezőség, Petrás Mária, Tamás Gábor, Verőce, Világtalálkozó
A WWF globális küldetése, hogy az emberiség és a természet harmóniában éljen egymással. A szervezet programjai és együttműködései - többek között - mind azt a célt szolgálják, hogy világszerte csökkenjen a károsanyag-kibocsátás, és a Föld változatos élővilága fennmaradjon.
„A Föld megóvásához elengedhetetlen, hogy az emberiség a természetet kevésbé terhelő életmódra térjen át. Ezért fontosak azok a vállalatok, amelyek környezettudatos működésük és környezetbarát termékeik révén példát mutatnak. Az Ilcsi Szépítő Füvekkel indított együttműködésünk a közös felelősségvállalásra, valamint a természetes alapanyagok jelentőségére hívja fel a figyelmet. A termékekre került WWF logó azt az üzenetet hivatott eljuttatni az emberhez, miszerint természeti értékeink megóvása mindannyiunk közös feladata.” – mondta Fáth Ákos, a WWF Magyarország igazgatója.
Az Ilcsi Szépítő Füvek termékei a legszigorúbb natúrkozmetikai előírásokat figyelembe véve és kizárólag a legjobb minőségű bio alapanyagokat – friss gyógynövényeket, gyümölcsöket és zöldségeket – felhasználva készülnek. A magyar tulajdonban lévő vállalat saját bioültetvényén termeszti, biogazdaságokból vásárolja, vagy vadon gyűjti be a termékei előállítása során használt, több mint száz növényfaj részeit. Ezek a növények gazdagabbak biológiailag aktív anyagokban, mint a hagyományos termesztésből származó társaik.
„Számomra, mint natúrkozmetikai gyártó cég tulajdonosának és Ilcsi néni fiának mindig is fontos volt Földünk értékeinek ismerete és megóvása. Napjainkban mindannyiunknak sokkal nagyobb figyelmet kellene fordítani a természetvédelemre és a rendkívül sérülékeny élővilágra. Büszke vagyok arra, hogy termékeink nem tartalmaznak mesterséges és káros segédanyagokat, vegyszermaradványokat, szintetikus színező- és sűrítőanyagokat vagy állati eredetű anyagokat, és nem végzünk állatkísérleteket sem a fejlesztések során. Az Ilcsi Szépítő Füvek és a WWF alapelvei azonosak, ezért is nagy öröm számomra, hogy az idei évtől kezdve együttműködve, közösen tudunk harcolni a természet kincseinek megóvásáért.” – hangsúlyozta Molnár Ferenc, az Ilcsi Szépítő Füvek tulajdonosa és ügyvezető igazgatója.
PR menedzser, WWF Magyarország
30/655 2407
Bejegyezte: Múzsa Gyöngyszavú dátum: 7/09/2013 02:37:00 du. Nincsenek megjegyzések:
Címkék: Biogazdaság, Bioültetvény, ILCSI Szépítő Füvek, Környezettudatos, Környezetvédelem, Növényfaj, Szelektív szemét, WWF Magyarország
A Siklósi Vár megbízásából országos sajtóbejárást tartottak Siklóson, a vár városában, és a legújabb mediterrán élményközpontban, a Hotel Castello**** és Thermal Spa-ban, ahol autentikus környezetben tárultak a résztvevők elé a tradicionális magyar konyha remekei, a siklósi és a villányi borrégió legzamatosabb borai, valamint a déli végek történelem emlékei.
Egy csapat újságíró érkezett Budapestről Siklósra, hogy megismerjék, és saját bőrükön megtapasztalják, átérezzék Siklós turisztikai értékeit. Az út első állomásaként az eredeti, 2009-ben alapított Riczu-Stier Pincészetben tartott hagyományos, magyaros reggelivel egybekötött borkóstoláson vettek részt az idelátogatók. A klasszikus piros kockás terítőkön a hazai konyha legfinomabb falatai mellett a házigazda Riczu Tamás kézműves Cimbora nevezetű habzóbora és rose-ja igazi felfrissülés és kulináris élmény volt. A reggeli mellett a villányi borkészítés rejtelmeiből is kaphattak némi ízelítőt a vendégek.
A bőséges reggelit követően az út egyenesen hazánk egyik legépebb várkastélyába, a Siklósi Várba vezetett, ahol a közelmúltban felújított, gyönyörű Barbakánban a Vár vezetősége mellett a Sárkányos Lovagrend korhű harcjátékának izgalmas látványa fogadta az újságírókat. A reneszánsz falak között Balázs Csaba vármenedzser kalauzolta a vendégeket, színes történetekkel, érdekességekkel és megannyi lenyűgöző látnivalóval övezve az utat, ami az állandó és időszaki kiállításokon, a Várkápolnán át a Dorottya-kerten keresztül a Bormúzeumba vezetett. A program során a Vár teraszán tartott kávészünet és az onnan látható panoráma mindenkit magával ragadott.
A sajtóbejárás záró állomásaként a Vár tövében épült négycsillagos Hotel Castello**** és Thermal Spa-ba látogattak el a vendégek, ahol Sívó Roland szállodaigazgató által tartott házbejárás alatt mindenki megismerhette az egykori malomépületet körülölelő, art deco stílusú szállodát, mely családi és baráti pihenésre, valamint konferenciák rendezésére egyaránt alkalmas. A nagy nyári forróságban a szervezők lehetőséget biztosítottak a hűsítő medencékben való megmártózásra, vagy a Thermal Spa kényeztető szolgáltatásainak kipróbálására. A történelmi emlékek kedvelői pedig ellátogathattak az 1500-as évek közepe óta álló Malkocs bej dzsámiba.
Az egynapos Study Tour során a résztvevők igazi ízelítő csemegét kaphattak a kulturális és történelmi értékekben egyaránt gazdag, baranyai megyei településből. Siklós, mediterrán hangulatú kisváros mind az aktív pihenés, mind pedig a szórakozás kedvelőinek számos izgalmat és örök élményt tartogat.
www.siklosivar.hu; www.hotelcastello.hu; www.siklosfurdo.hu, www.riczustier.hu
Bejegyezte: Múzsa Gyöngyszavú dátum: 7/09/2013 02:21:00 du. Nincsenek megjegyzések:
Címkék: Borkóstolás, Cimbora, Déli végek, Habzóbor, Hotel Castello**** és Thermal Spa, Riczu-Stier Pincészet, Sárkányos Lovagrend, Siklós, Siklósi Vár, Villányi borrégió

matches: BÍRÓSÁG Kúria Kúria bíróság Kúria Kúria